ΣΩΜΑ ΟΡΚΩΤΩΝ

ΕΛΕΓΚΤΩΝ ΛΟΓΙΣΤΩΝ
Α.Π.  2322                                                                                  Αθήνα 22 Ιουνίου  2012 
Προς 

τις Εταιρείες Ορκωτών Ελεγκτών
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]


Σε εκτέλεση της υπ’ αριθμ. Ζ΄5/12.6.2012 απόφασης του Εποπτικού Συμβουλίου, σας διαβιβάζουμε το υπόδειγμα «ΕΚΘΕΣΗΣ ΔΙΑΣΦΑΛΙΣΗΣ ΑΝΕΞΑΡΤΗΤΟΥ Ο.Ε.Λ.» για την «ΑΞΙΟΛΟΓΗΣΗ ΤΗΣ ΕΠΑΡΚΕΙΑΣ ΚΑΙ ΑΠΟΤΕΛΕΣΜΑΤΙΚΟΤΗΤΑΣ ΤΩΝ ΔΙΑΔΙΚΑΣΙΩΝ ΠΡΟΛΗΨΗΣ ΤΗΣ «ΕΤΑΙΡΕΙΑΣ ΧΧΧ» ΓΙΑ ΤΗΝ ΑΠΟΤΡΟΠΗ ΝΟΜΙΜΟΠΟΙΗΣΗΣ ΕΣΟΔΩΝ ΑΠΟ ΕΓΚΛΗΜΑΤΙΚΕΣ ΔΡΑΣΤΗΡΙΟΤΗΤΕΣ ΚΑΙ ΤΗ ΧΡΗΜΑΤΟΔΟΤΗΣΗ ΤΗΣ ΤΡΟΜΟΚΡΑΤΙΑΣ».   



              


Ο ΠΡΟΕΔΡΟΣ



         ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ  ΛΟΓΙΣΤΩΝ






ΧΑΡΙΛΑΟΣ Π. ΑΛΑΜΑΝΟΣ






 Ορκωτός Ελεγκτής Λογιστής

Συνημμ: 1

Εσωτερική διανομή: 

· Υπηρεσία Μητρώου Σ.Ο.Ε.Λ.
ΕΚΘΕΣΗ ΔΙΑΣΦΑΛΙΣΗΣ ΑΝΕΞΑΡΤΗΤΟΥ ΟΡΚΩΤΟΥ ΕΛΕΓΚΤΗ ΛΟΓΙΣΤΗ

ΑΞΙΟΛΟΓΗΣΗΣ ΤΗΣ ΕΠΑΡΚΕΙΑΣ ΚΑΙ ΑΠΟΤΕΛΕΣΜΑΤΙΚΟΤΗΤΑΣ ΛΕΙΤΟΥΡΓΙΑΣ ΤΩΝ ΔΙΑΔΙΚΑΣΙΩΝ ΠΡΟΛΗΨΗΣ ΤΗΣ «ΕΤΑΙΡΕΙΑΣ XXX» ΓΙΑ ΤΗΝ ΑΠΟΤΡΟΠΗ ΝΟΜΙΜΟΠΟΙΗΣΗΣ ΕΣΟΔΩΝ ΑΠΟ ΕΓΚΛΗΜΑΤΙΚΕΣ ΔΡΑΣΤΗΡΙΟΤΗΤΕΣ ΚΑΙ ΤΗ ΧΡΗΜΑΤΟΔΟΤΗΣΗ ΤΗΣ ΤΡΟΜΟΚΡΑΤΙΑΣ

Προς τη Διοίκηση της «Εταιρείας XXX»

(για υποβολή στην Επιτροπή Κεφαλαιαγοράς) 

Αξιότιμοι κύριοι

Με την παρούσα Έκθεση θέτουμε υπόψη σας τα αποτελέσματα της εργασίας που διενεργήσαμε με βάση την από ΧΧ/ΧΧ/ΧΧΧΧ μεταξύ μας σύμβαση, σύμφωνα με τις απαιτήσεις των αποφάσεων 1/506/8.4.2009, 34/586/26.5.2011 και 35/586/26.5.2011 (εφεξής ‘σχετικές Αποφάσεις’) της Επιτροπής Κεφαλαιαγοράς, με σκοπό την αξιολόγηση της επάρκειας και αποτελεσματικότητας των διαδικασιών που εφαρμόζει η εταιρεία ΧΧΧ (εφεξής «Εταιρεία»), για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας

Η εργασία μας διενεργήθηκε  σύμφωνα με το Διεθνές Πρότυπο 3000 (Έργα Διασφάλισης πέραν του Ελέγχου ή Επισκόπησης Ιστορικής Οικονομικής Πληροφόρησης). 

Κανονιστικό Πλαίσιο 

Οι εταιρείες που εμπίπτουν στο Πεδίο Εφαρμογής των Αποφάσεων της Επιτροπής Κεφαλαιαγοράς, θεσπίζουν επαρκείς και κατάλληλες διαδικασίες ώστε να προλαμβάνουν και να εμποδίζουν τη διενέργεια συναλλαγών που συνδέονται με τη νομιμοποίηση εσόδων από εγκληματικές δραστηριότητες ή τη χρηματοδότηση της τρομοκρατίας, σύμφωνα με τις απαιτήσεις του ν.3691/2008. Οι διαδικασίες αυτές αφορούν τουλάχιστον:

· Τα μέτρα συνήθους δέουσας επιμέλειας.

· Το χρόνο εφαρμογής των μέτρων δέουσας επιμέλειας ως προς τους υπάρχοντες πελάτες.

· Τις προϋποθέσεις για την εφαρμογή απλουστευμένης δέουσας επιμέλειας ως προς τον πελάτη.

· Το χειρισμό των νομικών προσώπων.

· Την εφαρμογή των μέτρων δέουσας επιμέλειας από τρίτα μέρη.

· Το χειρισμό ύποπτων ή ασύνηθων συναλλαγών ή δραστηριοτήτων.

· Τα καθήκοντα του Υπεύθυνου Συμμόρφωσης.
· Την αξιολόγηση της επάρκειας και αποτελεσματικότητας της λειτουργίας των διαδικασιών της Εταιρείας, για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, από τους εξωτερικούς ελεγκτές.

· Την απαιτούμενη παροχή πληροφοριών.

Ευθύνη της Διοίκησης
Η Διοίκηση της Εταιρείας ευθύνεται για τη συμμόρφωση με τις υποχρεώσεις, που προκύπτουν από την εφαρμογή των διατάξεων των σχετικών Αποφάσεων της Επιτροπής Κεφαλαιαγοράς και για την αποτελεσματικότητα των εφαρμοζόμενων διαδικασιών πρόληψης της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας. 

Ευθύνη του Ελεγκτή

Δική μας ευθύνη είναι να αναφέρουμε τα συμπεράσματα που προκύπτουν από την εκτέλεση της παρούσας εργασίας μας, στα πλαίσια των σχετικών Αποφάσεων της Επιτροπής Κεφαλαιαγοράς. Η διενεργηθείσα αξιολόγηση και τα σχετικά ευρήματα αφορούν στα μέτρα που έλαβε η Εταιρεία για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με τις σχετικές Αποφάσεις της Επιτροπής Κεφαλαιαγοράς. Η διενεργηθείσα αξιολόγηση και τα σχετικά ευρήματα αφορούν τα μέτρα που έλαβε η Εταιρεία κατά την 31 Δεκεμβρίου 20ΧΧ.
Εύρος Εκτελεσθείσας Εργασίας 
Η Έκθεσή μας έχει συνταχθεί σύμφωνα με τις απαιτήσεις αξιολόγησης της επάρκειας και αποτελεσματικότητας της λειτουργίας των διαδικασιών της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με τις σχετικές Αποφάσεις της Επιτροπής Κεφαλαιαγοράς. 

Συγκεκριμένα, η αξιολόγηση της επάρκειας και αποτελεσματικότητας των διαδικασιών πρόληψης που εφαρμόζονται από την Εταιρεία βασίστηκε στην εξέταση των διαδικασιών που αφορούσαν στα εξής:

· Στις οργανωτικές και διοικητικές δομές, καθώς και τους ρόλους και αρμοδιότητες που εξασφαλίζουν την αποτελεσματική τήρηση των απαιτήσεων των σχετικών Αποφάσεων της Επιτροπής Κεφαλαιαγοράς.

· Στις διαδικασίες και τα συστήματα που διασφαλίζουν την εφαρμογή μέτρων απλουστευμένης ή συνήθους δέουσας επιμέλειας, καθώς και αυξημένων μέτρων δέουσας επιμέλειας, όπως απαιτείται κατά περίπτωση, με έμφαση :
 Στις διαδικασίες και τα συστήματα αναφορικά με την αποδοχή πελατών  και την κατηγοριοποίησή τους σε κατηγορίες κινδύνου, σχετικά με την πιθανότητα διενέργειας ύποπτων συναλλαγών ή τη συμμετοχή σε παράνομες ενέργειες σύμφωνα με το πνεύμα των σχετικών Αποφάσεων της Επιτροπής Κεφαλαιαγοράς.

 Στις διαδικασίες και στα συστήματα εντοπισμού, διερεύνησης και αναφοράς ύποπτων συναλλαγών.
· Στις διαδικασίες και τα συστήματα που υποστηρίζουν το χειρισμό περιπτώσεων μη αυτοπρόσωπης παρουσίας του πελάτη, πολιτικά εκτεθειμένων προσώπων (ΠΕΠ)., υπεράκτιων εταιρειών, εταιρειών ειδικού σκοπού, εταιρειών με ανώνυμες μετοχές, κατοίκων εξωτερικού, λογαριασμών ενώσεων προσώπων μη κερδοσκοπικού χαρακτήρα και στερουμένων νομικής προσωπικότητας σχημάτων ή οντοτήτων που διαχειρίζονται κεφάλαια ή άλλες ομάδες περιουσιακών στοιχείων.
· Στις διαδικασίες και τα συστήματα που διασφαλίζουν την αποτελεσματική τήρηση κατάλληλου αρχείου.

· Στο πρόγραμμα ενημέρωσης και εκπαίδευσης του προσωπικού.
· Επισκόπηση αρχείου υπόπτων συναλλαγών και αξιολόγηση κριτηρίων, επάρκειας του μηχανισμού εντοπισμού και αναφοράς υπόπτων συναλλαγών.
· Επισκόπηση αλληλογραφίας με την Επιτροπή Κεφαλαιαγοράς.

· Επισκόπηση του αρχείου αναφορών του Υπεύθυνου Συμμόρφωσης για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας προς την αρμόδια εποπτική αρχή.
Για τον καθορισμό του εύρους του έργου, λάβαμε υπόψη τις δραστηριότητες της Εταιρείας.  Η προσέγγισή μας συμπεριέλαβε τη διεξαγωγή συνεντεύξεων με στελέχη της Εταιρείας, την επισκόπηση καταγεγραμμένων διαδικασιών, όπου και εφόσον υφίστανται, και την εφαρμογή συγκεκριμένων ελεγκτικών διαδικασιών, προκειμένου να αξιολογήσουμε την αποτελεσματικότητα του πλαισίου των διαδικασιών που έχει εφαρμόσει η Εταιρεία.

Εγγενείς Περιορισμοί
Η εργασία  που διενεργήσαμε δεν θα μπορούσε να διασφαλίσει απόλυτα ότι όλα τα θέματα που θα μπορούσαν να θεωρηθούν ως ουσιώδεις αδυναμίες σχετικά με την επάρκεια και αποτελεσματικότητα λειτουργίας των διαδικασιών πρόληψης της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με τις Αποφάσεις της Επιτροπής Κεφαλαιαγοράς, θα αποκαλυφθούν. Ουσιώδης αδυναμία υπάρχει όταν ο σχεδιασμός των υφιστάμενων εσωτερικών δικλίδων δεν περιορίζει τον κίνδυνο να συμβούν και να μην αποκαλυφθούν σημαντικά λάθη ή ανωμαλίες εντός εύλογου χρονικού διαστήματος. Όλα τα θέματα που υπέπεσαν στην αντίληψή μας κατά τη διεξαγωγή των εργασιών μας τέθηκαν σε γνώση της Εταιρείας. Οι σχετικές επισημάνσεις μας που προέκυψαν από την αξιολόγηση των υφιστάμενων διαδικασιών συζητήθηκαν με τα αρμόδια στελέχη της Εταιρείας και ελήφθησαν εγγράφως τα σχόλιά τους.

Συμπέρασμα
Σχετικά με την αξιολόγηση του βαθμού συμμόρφωσης με τις υποχρεώσεις που προβλέπονται από τις σχετικές Αποφάσεις της Επιτροπής Κεφαλαιαγοράς, εκτός από τα ευρήματα που παρατίθενται στο επισυναπτόμενο Παράρτημα, δεν περιήλθαν στην αντίληψη μας στοιχεία που θα μας οδηγούσαν στο συμπέρασμα ότι οι εφαρμοζόμενες από την Εταιρεία διαδικασίες δεν βρίσκονται από κάθε ουσιώδη άποψη σε εναρμόνιση με τα οριζόμενα στις σχετικές Αποφάσεις της Επιτροπής Κεφαλαιαγοράς.

Περιορισμοί Χρήσης
Η Έκθεση αυτή παρέχεται αποκλειστικά για την πληροφόρηση της Διοίκησης της Εταιρείας σχετικά με την αξιολόγηση  του βαθμού συμμόρφωσης με τις υποχρεώσεις που προβλέπονται από τις σχετικές Αποφάσεις της Επιτροπής Κεφαλαιαγοράς, και δεν επιτρέπεται καμία άλλη χρήση της εκτός από την κοινοποίησή της στην Επιτροπή Κεφαλαιαγοράς.
Έδρα Ελεγκτή [πόλη], [ημερομηνία]

[Ορκωτός Ελεγκτής Λογιστής]

[Αρ Μ ΣΟΕΛ Ελεγκτή]

[Ελεγκτική Εταιρεία]

[Διεύθυνση]

[Αρ Μ  ΣΟΕΛ Εταιρείας]

